इस फिल्म का टाइटल देखकर आप इस फिल्म को एक फैमिली एंटरटेनर मूवी समझ रहे हैं तो आप सौ फीसदी गलत हैं। पूरी फिल्म देखने के बाद मैं खुद हैरान हूं कि डायरेक्टर या प्रड्यूसर ने अपनी इस फिल्म का टाइटल सब्जेक्ट के मिजाज के मुताबिक गैंगस्टर या डॉन टाइप क्यों नहीं रखा। हां, टाइटल को अपनी ओर से सही ठहराने के लिए फिल्म में इतना जरूर दिखाया गया है कि गवली को लोग डैडी कहते हैं। वैसे, अंत तक फिल्म में जहां आपको हॉट सेक्सी सीन की भरमार देखने को मिलेगी वहीं अगर फिल्म की मार्केटिग टीम फिल्म को प्रमोट करने के लिए कुछ ऐसा कॉन्टेस्ट रखती है कि बताएं फिल्म में कुल कितनी गोलियां चलीं तो शायद इस सवाल का सही जवाब जानने और कॉन्टेस्ट जीतने के लिए दर्शक इस फिल्म को शायद कई बार देखने थिअटर का रुख करते। वैसे, यह फिल्म मुंबई में 70-80 के दौर में अंडरवर्ल्ड और बाद में पॉलिटिक्स में भी अपनी कुछ अलग पहचान बनाने वाले अरुण गवली की ज़िंदगी पर बनी है। यकीनन, फिल्म में गवली की लाइफ के कुछ ऐसे अनछुए पहलुओं को भी डायरेक्टर ने अच्छे ढंग से दिखाया है तो वहीं फिल्म में गवली का लीड किरदार निभा रहे ऐक्टर अर्जुन रामपाल भी अपने किरदार को जीवंत बनाने के मकसद से फिल्म की शूटिंग शुरू होने से पहले और शूटिंग के दौरान कई बार गवली से मिलकर भी आए। शायद यही वजह है कि लंबे अर्से बाद स्क्रीन पर नजर आए अर्जुन अपने किरदार में फिट नजर आते हैं। इतना ही नहीं फिल्म में गैंगस्टर अरुण गवली और अंडरवर्ल्ड डॉन डी कंपनी के हेड दाउद इब्राहिम के साथ के रिश्तों की परत तक भी जाती है। अंत तक यह फिल्म एक ऐक्शन पैक्ड गैंगस्टर फिल्म है जिसमें गवली की 1976 से 2012 तक की जर्नी को डायरेक्टर ने अपने ढंग से दिखाने की कोशिश तो जरूर की, लेकिन बॉक्स आफिस मसालों और टिकट खिड़की पर बिकाऊ मसालों को कुछ ज्यादा ही परोसने के फेर में ऐसे फंस कर रह गए कि फिल्म एक एवरेज फिल्म से ज्यादा ही बन पाई। स्टोरी प्लॉट : इस फिल्म की शुरुआत 1976 के दौर में शुरू होती है। अरुण एक गरीब मिल मज़दूर का बेटा है जो अपनी दोस्त मंडली के साथ मिलकर सड़कछाप दादागीरी करता है। कुछ अर्से बाद गवली और उसकी टीम की यही दादागीरी गुंडागर्दी में बदल जाती है। अब गवली और उसके दोस्तों ने अपना गैंग बना लिया है। अंडरवर्ल्ड डॉन भाई तक जब गवली ऐंड कंपनी के ऐसे कारनामों की खबर पहुंचती है तो वह अपने आदमी भेजकर गवली और उसके दोस्तों के साथ मीटिंग करता है। इसके बाद गवली और उसके दोस्त भाई के इशारों पर सुपारी किलर का काम शुरू करने लगते हैं। गवली के पीछे पुलिस ऑफिसर विजयकर नितिन (निशिकांत कामत ) लगा हुआ है जो किसी भी कीमत पर गवली को अपनी गिरफ्त में लेना चाहता है। बेशक, इस फिल्म में डायरेक्टर ने न जाने किसी वजह से भाई का कहीं नाम तो नहीं लिया, लेकिन आंखों में रंगीन चश्मा पहले स्क्रीन पर टीवी के सामने बैठकर क्रिकेट के मैच देख रहे शख्स को देखकर साफ हो जाता है कि यह डी कंपनी का हेड ही है। डी कंपनी के लिए काम कर रहा अरुण गवली अब अपने इन्हीं दोस्तों के साथ अलग से काम करना चाहता है यानी अपना गैंग बनाना चाहता है। गवली की शादी एक मुस्लिम लड़की जुबैदा (ऐश्वर्या राजेश) से हो जाती है। अब गवली ऐंड टीम खुद के लिए काम करना शुरू करती है तो इनकी भाई से दुश्मनी हो जाती है। इसी के साथ साथ फिल्म में गवली की पर्सनल लाइफ और अंडरवर्ल्ड से पॉलिटिक्स तक के सफर को पेश किया गया है। अगर फिल्म में ऐक्टिंग की बात की जाए तो अर्जुन रामपाल ने अरुण गवली के रोल में अच्छी मेहनत की है, लेकिन ऐसा भी नहीं कि अर्जुन ने अपनी ऐक्टिंग के दम पर अपने किरदार को यादगार बना दिया हो। अगर दो शब्दों में कहा जाए तो पूरी फिल्म में ही उनका फेस एक्सप्रेशन जैसा नजर आता है। डायरेक्टर से ऐक्टर बने निशिकांत कामत ने पुलिस ऑफिसर के किरदार में अच्छी मेहनत की है। अपनी ऐक्टिंग के दम पर कामत ने इस किरदार को जानदार बना दिया है। समझ में नहीं आता कि फरहान जैसे मंझे हुए ऐक्टर ने भाई का ऐसा किरदार फिल्म में क्यों निभाया जिसमें करने के लिए कुछ खास था हीं नहीं। यह समझ से परे है कि हमारे बॉलिवुड मेकर हर फिल्म में चाहे कहानी या माहौल की डिमांड हो या न हो फिल्म में दो तीन गाने क्यों ठूंस देते हैं। कुछ यही हाल 'डैडी' का भी है, गाने इस फिल्म को और स्लो और दर्शकों को हॉल से बाहर भेजने का काम करते हैं। वहीं डायरेक्टर आशीम आहलूवालिया पूरी फिल्म में गवली के किरदार और मारामारी को लेकर कुछ ऐसे उलझे कि फिल्म एक बी सी क्लास रूटीन गैंगस्टर फिल्म बनकर रह गई। अगर आप गैंगस्टर मूवीज़ के पक्के शौकीन हैं और कभी अंडरवर्ल्ड की दुनिया में अपनी अलग पहचान बना चुके डॉन गवली के बारे में कुछ ज्यादा ही जानना चाहते हैं और अर्जुन के पक्के फैन हैं तो इस फिल्म को देखने जा सकते हैं।